钦定古今图书集成/历象汇编/乾象典/第064卷 > 鬳斋十一槁 > 《秋河赋》张环
## 钦定古今图书集成/历象汇编/乾象典/第064卷 > 鬳斋十一槁 > 《秋河赋》张环

倬彼昭回，凿天而开。舍秋耿耿，积曙皑皑。水清浅而
不落，光逶迤而屡回。非碧海之分上，即黄河之转来。
万里直绳，九霄横带。奕奕高影，汤汤连濑。透垂帘于
户前，飞瀑布于云外。黯如平江不动，矗似长云欲销。
映东吴而写练，挂南斗而成桥。气象晶明，波澜澒洞。
泛滥星点，纡馀月弄。界黄道而宵迎，落青山而晓送。
虽滔天而作限，乃沃日而为节。识示盈而必谦，恒昏
凝而昼灭。亦犹灵乌之谢，顾兔之缺，适足明其舒卷，
夫何累乎昭晰。于是张平子仰而叹曰：“此何灵辉，若
有若微。杳杳回薄，茫茫是非。鹊填银而何去？人取石
而何依？乘槎之子兮上不上，弄杼之女兮归不归。坐
回遑而晓失，空白露兮霑衣。”